**OBRAZLOŽENJE**

**Polugodišnjeg izvještaja o izvršenju Proračuna Grada Šibenika**

**za 2021. godinu**

**UVOD**

Sadržaj polugodišnjeg izvještaja propisan je odredbama članka 4. Pravilnika o polugodišnjem i godišnjem izvještaju o izvršenju proračuna (NN br. 24/13, 102/17, 1/20 i 147/20), te članka 108. Zakona o proračunu (NN br. 87/08, 136/12 i 15/15). Navedenim člankom utvrđeno je da polugodišnji izvještaj o izvršenju proračuna mora sadržavati:

- opći dio proračuna koji čini Račun prihoda i rashoda i Račun financiranja na razini odjeljka ekonomske klasifikacije;

- posebni dio proračuna po organizacijskoj i programskoj klasifikaciji, te na razini odjeljka ekonomske klasifikacije;

- izvještaj o zaduživanju na domaćem i stranom tržištu kapitala;

- izvještaj o korištenju proračunske zalihe;

- izvještaj o danim jamstvima i izdacima po jamstvima;

- izvještaj o provedbi plana razvojnih programa;

- obrazloženje ostvarenja prihoda i primitaka, te rashoda i izdataka.

U skladu s navedenom zakonskom obvezom sačinjen je Polugodišnji izvještaj o izvršenju Proračuna Grada Šibenika za 2021. godinu koji obuhvaća prihode i rashode Grada Šibenika i svih proračunskih korisnika koji su uključeni u sustav Riznice.

U nastavku se daje obrazloženje ostvarenja prihoda i primitaka te izvršenja rashoda i izdataka u prvoj polovini 2021. godine.

1. **PRIHODI I PRIMICI PRORAČUNA**

Prihodi i primici za 2021. godinu planirani su u iznosu od 440.241.000 kn, a ostvareni su u prvoj polovini godine u iznosu od 168.520.407,28 kn, odnosno 38,28% plana.

Analizirajući prihode po strukturi daje se sljedeće obrazloženje:

**A – PRIHODI POSLOVANJA**

Prihodi poslovanja su ostvareni u iznosu od 146.179.101,75 kn, odnosno 37,18% od ukupno planiranih prihoda, a sastoje se od sljedećih skupina:

**1. Prihodi od poreza** - ostvareni su u iznosu od 53.262.605,79 kn, odnosno 47,31% planiranih sredstava, a odnose se na:

- porez i prirez na dohodak - najznačajniji su u ovoj skupini poreza te čine 82,95% ukupnog ostvarenja prihoda od poreza. Ostvarenje ove podskupine prihoda je 50,36%, što je u skladu s dinamičkim planom. Povrati poreza na dohodak po godišnjoj prijavi za 2020. godinu izvršeni su u iznosu od 9.919.009,20 kn do 30. lipnja.

Od dodatnog udjela u porezu na dohodak za preuzete decentralizirane funkcije školstva i vatrogastva ostvareno je 1.473.115,83 kn;

- porezi na imovinu (porez na kuće za odmor, porez na promet nekretnina) su ostvareni u iznosu od 8.809.895,24 kn od čega se na prihod od poreza na promet nekretnina odnosi 7.514.417,94 kn, a na porez na kuće za odmor 1.295.477,30 kn. Ostvarenje čini 39,86% planiranih sredstava, jer ostvarenje prihoda od poreza na promet nekretnina ne prati dinamički plan.

- porezi na robu i usluge (porez na potrošnju alkoholnih i bezalkoholnih pića, porez na tvrtku) su ostvareni u iznosu od 270.606,92 kn, odnosno 9,86% od plana, jer se najveći dio planiranih sredstava očekuje u drugom dijelu godine.

**2. Pomoći iz inozemstva i od subjekata unutar općeg proračuna** - ostvareni su u iznosu od 60.784.743,92 kn što je 32,56% planiranih sredstava, a odnose se na:

- pomoći od međunarodnih organizacija te institucija i tijela EU – ostvarenje u iznosu od 571.000,38 kn se odnosi na uplaćena sredstva za sljedeće projekte: Poticanje otočnog razvoja, EU Direct, Share, Rosie i C- Change Urbact.

- pomoći proračunu iz drugih proračuna i izvanproračunskim korisnicima – ostvarenje ove podskupine prihoda je 4.193.103,11 kn, odnosno 41,03% godišnjeg plana. Doznačena su sredstva iz državnog proračuna za sufinanciranje projekata energetske obnove DV Tići, DV Građa i Centar Trokut. U okviru ove podskupine evidentiraju se sredstva fiskalnog izravnanja doznačena iz državnog proračuna u iznosu od 3.347.113,77 kn.

- pomoći od izvanproračunskih korisnika – ostvarenje se u najvećem dijelu odnosi na sredstva od naknade za upotrebu javnih cesta doznačene od Županijske uprave za ceste. U okviru ove skupine evidentirana su i sredstva ostvarena od HZZ-a za Program javnih radova te sredstva Hrvatskih voda u svrhu sufinanciranja revidiranja baze komunalne naknade. Ostvarenje ove podskupine prihoda je 1.812.954,95 kn, odnosno samo 12,61% godišnjeg plana, jer se u drugom dijelu godine očekuje iz Fonda za zaštitu okoliša i energetsku učinkovitost objava javnog poziva u svrhu sufinanciranja planiranih projekata energetskih obnova škola i Plana gospodarenja otpadom.

- pomoći izravnanja za decentralizirane funkcije osnovnog školstva i vatrogastva - sredstva se doznačavaju sukladno važećoj Uredbi o načinu financiranja decentraliziranih funkcija te izračuna iznosa pomoći izravnanja za decentralizirane funkcije jedinica lokalne i područne (regionalne) samouprave za 2021. godinu. Ostvarenje ove podskupine prihoda je 6.652.806,14 kn, odnosno 49,24% godišnjeg plana;

- pomoći proračunskim korisnicima iz proračuna koji im nije nadležan – ostvarenje ove podskupine prihoda je 31.307.707,34 kn, odnosno 48,87% godišnjeg plana. Najznačajniji iznos ostvarenja u okviru ove podskupine se odnosi na financiranje plaća iz državnog proračuna u osnovnim školama, te na doznačena sredstva proračunskim korisnicima za brojne kulturne programe, programe u predškolskim ustanovama, sufinanciranje Međunarodnoga dječjeg festivala te nabava knjižne i neknjižne građe u Gradskoj knjižnici.

- pomoći iz državnog proračuna temeljem prijenosa EU sredstava - doznačena su sredstva za Projekt pomoćnika u nastavi, Projekt prehrane u osnovnim školama, Školsku shemu, Centar Trokut, Projekt revitalizacije Tvrđave sv. Ivan, Projekt Hrvatski centar koralja Zlarin, Projekt izgradnje infrastrukture poduzetničke zone Podi, projekte Erasmus+ u osnovnim školama te za projekte Connecting cinemas, Emo undergrounds i Fortitude koje provodi ustanova Tvrđava kulture Šibenik. Ostvarenje ove podskupine prihoda je 15.335.009,91 kn, odnosno 18,90% jer se najveći dio ostvarenja očekuje u drugom dijelu godine sukladno izvršenim rashodima EU projekata;

- prijenosi između proračunskih korisnika istog proračuna - odnose se na prijenose sredstava između Grada Šibenika i proračunskih korisnika kao međusobnih partnera na sljedećim projektima: Projekt pomoćnika u nastavi, Projekt prehrane djece i Školska shema. Ostvarenje u polugodišnjem razdoblju iznosi 912.162,09 kn, odnosno 38,73% godišnjeg plana.

**3. Prihodi od imovine** - ostvareni su u iznosu od 4.647.557,38 kn, što je 44,58% plana, a odnose se na:

- prihodi od financijske imovine - vrijednosno najznačajniji u ovoj skupini prihoda su prihodi od zateznih kamata čije ostvarenje iznosi 90.021,26 kn;

- prihodi od nefinancijske imovine - uključuju naknade za koncesije, prihode od zakupa i iznajmljivanja imovine (poslovni prostori, stambeni objekti, javne površine), naknadu za korištenje nefinancijske imovine (korištenje prostora elektrana, eksploatacija mineralnih sirovina, spomenička renta) te prihode od legalizacije. Vrijednosno najznačajniji su prihodi od zakupa poslovnih objekata i javnih površina te prihodi od naknada za koncesije i koncesijska odobrenja na pomorskom dobru. Ostvarenje ove podskupine prihoda je 4.520.717,48 kn, odnosno 45,25% godišnjeg plana;

- prihodi od kamata na dane zajmove – ostvarenje se odnosi na kamate od povrata zajmova za stanove POS-a na Meterizama čije se uplate doznačavaju kvartalno od strane APN-a.

**4. Prihodi od upravnih i administrativnih pristojbi te prihodi po posebnim propisima i naknadama** **-** ostvareni su u iznosu od 24.742.477,17 kn, odnosno 33,46% plana, a uključuju:

- upravne i administrativne pristojbe (upravne i boravišne pristojbe, prihod od prodaje državnih biljega) su ostvarene u iznosu od 833.048,90 kn, odnosno 23,03% jer se najveći dio prihoda od boravišne pristojbe, koji su ujedno i vrijednosno najznačajniji, očekuje u drugom dijelu godine;

- prihodi po posebnim propisima se odnose na prihode od vodnog doprinosa, sufinanciranje cijene usluga, participacije i slično (prihodi proračunskih korisnika – upisnine, ulaznice, pretplate, učenička kuhinja, produženi boravak…), naknade za korištenje zemljišta, naknada za pravo građenja, naknada vjetroelektrana za isporučenu energiju. Ostvareni su u iznosu od 6.526.820,03 kn, odnosno 31,67% planiranih sredstava. Najveće ostvarenje u ovoj podskupini prihoda bilježe prihodi od upisa u dječje vrtiće, prihodi od naknada vjetroelektrana za isporučenu energiju te naknada za korištenje zemljišta i pravo građenja;

- komunalni doprinosi i naknade bilježe ostvarenje od 17.382.608,24 kn, što je 34,96% godišnjeg plana, jer ostvarenje prihoda od komunalnog doprinosa ne prati dinamički plan već se isključivo naplaćuje po izdanim rješenjima.

**5. Prihodi od prodaje proizvoda i robe te pruženih usluga i prihodi od donacija** - ostvareni su u iznosu od 2.229.708,16 kn, a odnose se na:

- prihode od prodaje proizvoda (suvenirnica na tvrđavi Barone i sv. Mihovil) i robe te pruženih usluga (sponzorstva, najam prostora, članarine, servisi vatrogasnih aparata, vatrodojave…) su ostvareni u iznosu od 1.512.967,97 kn, odnosno 37,32% planiranih sredstava jer se veće ostvarenje ove podskupine prihoda očekuje u drugom dijelu godine,

- donacije od pravnih i fizičkih osoba izvan opće države su ostvarene u iznosu od 716.740,19 kn, odnosno 19,47% plana od kojih su vrijednosno najznačajnije kapitalne donacije za sufinanciranje izgradnje prometnice unutar naselja Vidici, za sufinanciranje semaforizacije raskrižja u Njivicama po Sporazumu iz 2020. godine (razlika uplaćenih sredstava) te za organizaciju MDF-a u sklopu Hrvatskog narodnog kazališta u Šibeniku. Ostvarenje preostalog iznosa planiranih sredstava na ovoj podskupini prihoda se očekuje u drugom dijelu godine ovisno o realizaciji kapitalnih projekata koji će se sufinancirati iz ovog izvora.

**6. Kazne, upravne mjere i ostali prihodi** - ostvareni su u iznosu od 512.009,33 kn, što je 27,87% plana. U strukturi navedenih prihoda vrijednosno najznačajniji su prihodi od kazni za prometne prekršaje koji su ostvareni u iznosu od 361.468,86 kn.

**B - PRIHODI OD PRODAJE NEFINANCIJSKE IMOVINE**

Prihodi od prodaje nefinancijske imovine su ostvareni u iznosu od 3.968.071,73 kn, odnosno 21,11% od ukupno planiranih prihoda jer ostvarenje ne prati dinamički plan, već je prihod raspoloživ u trenutku prodaje. Sastoje se od sljedećih skupina:

**1. Prihodi od prodaje neproizvedene imovine** - ostvareni su u ukupnom iznosu od 3.639.507,02 kn, a odnose se na prihode od prodaje materijalne imovine (zemljišta).

**2. Prihodi od prodaje proizvedene dugotrajne imovine**- ostvareni su u iznosu od 328.564,71 kn, što je 29,34% od planiranih sredstava, a odnose se na prihode od otkupa stanova u vlasništvu Grada Šibenika.

**C - PRIMICI OD FINANCIJSKE IMOVINE I ZADUŽIVANJA**

Primici od financijske imovine i zaduživanja su ostvareni u iznosu od 18.373.233,80 kn, odnosno 65,01% od ukupno planiranih primitaka. Od ukupnog ostvarenja, na dugoročni kredit HPB d.d. se odnosi ukupno 18.169.393,26 kn, a s obzirom da se sredstva kredita povlače u tranšama te će se od ukupno planiranih 27.500.000,00 kn do kraja godine povući i preostala razlika u iznosu od 9.330.606,74 kn.

1. **RASHODI I IZDACI PRORAČUNA**

Rashodi i izdaci za 2021. godinu planirani su u iznosu od 429.069.000,00 kn, a ostvareni su u prvoj polovici godine u iznosu od 167.144.405,68 kn, odnosno 38,96 % plana.

Analizirajući rashode po strukturi daje se sljedeće obrazloženje:

**A - Rashodi poslovanja**

Rashodi poslovanja (3) su ostvareni u iznosu od 119.314.603,06 kn, što je 46,16% planiranih sredstava.

Najveću stavku čine rashodi za zaposlene (31) u iznosu od 64.051.754,78 kn, što je 49,94% ostvarenja u odnosu na godišnji plan. Ovu skupinu rashoda čine plaće za redovan rad, prekovremeni rad, posebni uvjeti rada, doprinosi za obvezna osiguranja te ostali rashode za zaposlene.

Unutar ove skupine najznačajniju stavku imaju rashodi za zaposlene u osnovnim školama obzirom da su se navedeni rashodi koji iznose oko 53 milijuna kn godišnje od 2020. godine po prvi put uključili u Proračun Grada, a sukladno nalogu Državnog ureda za reviziju.

Sljedeća skupina rashoda poslovanja su materijalni rashodi (32) u iznosu 38.498.955,88 kn, što je 41,62% ostvarenja u odnosu na godišnji plan. Najveće stavke su rashodi za usluge tekućeg i investicijskog održavanja u iznosu 7.857.605,47 kn (najvećim dijelom: održavanje javnih površina, održavanje zelenih površina, održavanje nerazvrstanih cesta, rashodi za održavanje javne rasvjete, uređenje plaža i obala, sanacija pomorskog dobra u Raslini te investicijsko održavanje objekata gradske imovine), energija (4.928.905,79 kn), komunalne usluge (4.870.570,08 kn), ostali nespomenuti rashodi poslovanja (4.509.873,79 kn), usluge telefona, pošte i prijevoza (3.206.985,78 kn) te intelektualne usluge (3.065.649,30 kn).

Ostali rashodi (38) obuhvaćaju tekuće donacije neprofitnim organizacijama, udrugama i političkim strankama, sportskim i kulturnim društvima te naknade šteta pravnim i fizičkim osobama temeljem sudskih presuda i nagodbi. Ukupno su izvršeni u iznosu od 6.293.454,75 kn, odnosno 39,44% u odnosu na plan.

Pomoći dane u inozemstvu i unutar opće države (36) su ostvarene u iznosu od 4.840.316,07 kn, odnosno 53,35% u odnosu na plan, a najvećim dijelom odnose se na tekuću pomoć sukladno Sporazumu o međusobnim pravim i obvezama za sufinanciranje dislociranog Studija energetske učinkovitosti i obnovljivih izvora, kapitalnu pomoć za uređenje potkrovlja te vanjskog lifta Županijskog suda u Šibeniku, troškovi provedbe Lokalnih izbora Županijskom sudu koji se sukladno važećem Zakonu o lokalnim izborima trebaju isplatiti iz proračuna Grada Šibenika te pomoći koje su isplaćene Fondu za zaštitu okoliša i energetsku učinkovitost kao udio u sufinanciranju (15%) za nabavu spremnika za odvojeno prikupljanje komunalnog otpada bez naknade (papir, plastika, karton).

Rashodi za subvencije (35) ostvareni su u ukupnom iznosu od 2.626.975,57 kn, što je 51,36% u odnosu na plan, a odnose na subvencije javnog cestovnog i brodskog prijevoza (relacija Šibenik-Martinska-Jadrija) te za prijenose trgovačkim društvima Podi Šibenik d.o.o. i Inkubator za nove tehnologije Trokut Šibenik d.o.o.

Naknade građanima i kućanstvima na temelju osiguranja i druge naknade (37) ostvareni su u iznosu od 1.972.855,02 kn, odnosno 37,18% u odnosu na plan, a odnose se na stipendije te naknade u sklopu socijalnog programa.

Financijski rashodi (34) iz ove skupine rashoda su ostvareni u iznosu od 1.030.290,99 kn, što je 45,73% u odnosu na plan, a odnose se na kamate na primljene kredite, zatezne kamate, bankarske usluge i usluge platnog prometa, negativne tečajne razlike.

**B - Rashodi za nabavu nefinancijske imovine**

Rashodi za nabavu nefinancijske imovine (4) su izvršeni u iznosu od 41.432.098,75 kn, što je 26,20% u odnosu na godišnji plan.

Najveću stavku u ovoj skupini čine rashodi za nabavu proizvedene dugotrajne imovine (42), a izvršeni su u iznosu od 20.281.000,68 kn, odnosno 21,79% u odnosu na plan.

Najznačajniji projekti u okviru ove skupine su ulaganja u projekt izgradnje infrastrukture poduzetničke zone Podi (4.241.206,44 kn), uređenje ceste oko crkve sv. Mare (2.719.966,65 kn), uređenje dječjih i sportskih igrališta (2.662.443,23 kn), izgradnja DV Ljubica (2.133.912,92 kn), opremanje bivšeg kina Odeon (1.888.560,00 kn), rekonstrukcija i dogradnja nogostupa na području Šibenika – Ulica Stipe Ninića/Ulica Vladimira Nazora/ Ulica Matije Gupca (1.475.499,09 kn), nabava opreme u sklopu projekta Fortitude (763.648,99 kn), uređenje Ulice branitelja Domovinskog rata 8762.047,41 kn), bežična gradska mreža i videonadzor (656.053,58 kn), evidentiranje poslovnih promjena u sklopu projekta razvoja TEF-a nastalih po Ugovoru o zajmu i sporazumu radi osiguranja novčane tražbine prijenosom vlasništva ukoliko se kratkoročna pozajmica ne vrati u roku godine dana (603.610,92 kn).

Rashodi za dodatna ulaganja na nefinancijskoj imovini (45) koji su izvršeni u iznosu od 9.273.934,62 kn, odnosno 35,62 % u odnosu na Plan. Navedeni iznos najvećim dijelom je utrošen na projekt rekonstrukcije bivšeg kina Odeon u višenamjensku dvoranu – Kuća umjetnosti Arsen (4.178.704,33 kn), projekt Hrvatski centar koralja na Zlarinu (3.306.107,06 kn), nabavu opreme za grijanje, hlađenje i ventilaciju u sklopu projekta energetske obnove Športskog centra Ljubica (409.513,75 kn), kapitalna ulaganja u osnovne škole (267.686,23 kn), rekonstrukciju Vatrogasnog doma u Grebaštici (227.091,50 kn), glavni projekt u sklopu projekta energetske obnove Hrvatskog narodnog kazališta u Šibeniku (220.000,00 kn), projekt Palača Rossini (199.539,06 kn), rekonstrukciju Društvenog doma na Konjevratima 8152.072,44 kn) te dodatna ulaganja u gradsku imovinu (110.109,15 kn).

Sljedeći u ovoj skupini - rashodi za nabavu neproizvedene imovine (41) izvršeni su u iznosu od 11.877.163,45 kn, što je 30,43% plana, a navedeni iznos najvećim dijelom je utrošen za radove na Revitalizaciji Tvrđave sv. Ivan (7.452.181,84 kn), izvlaštena i deposedirana zemljišta, uređenje poučne staze Gvozdenovo-Kamenar (620.475,00 kn), projekt Brešan (529.152,51 kn), energetsko certificiranje javne rasvjete (247.805,00 kn), geodetske podloge (203.715,63 kn), projektnu dokumentaciju (glavni projekt) za izgradnju sportske dvorane OŠ Brodarica (187.500,00 kn) te projektno tehničku dokumentaciju kupališta na Jadriji (121.875,00 kn).

**C - Izdaci za financijsku imovinu i otplate zajmova**

Ovi izdaci (5) izvršeni su u iznosu od 6.397.703,87 kn, odnosno 51,31% u odnosu na Plan.

Izdaci se odnose na otplatu glavnice po kreditu ZABA-e za TEF i ostale kapitalne projekte (1.231.844,58 kn), otplatu zajma Ministarstva financija za izgradnju Centra za gospodarenje otpadom Bikarac I. faza (367.895,98 kn), otplatu financijskog leasinga proračunskog korisnika Grada Šibenika - Muzej grada Šibenika po danoj suglasnosti Gradonačelnika iz 2018. godine (9.452,48 kn) te izdatke po osnovi beskamatnog kratkoročnog zajma (4.788.510,83 kn) sukladno Naputku o načinu isplate beskamatnog zajma („Narodne novine“, broj 46/20) kojim se propisuje način ostvarivanja prava na beskamatni zajam, sustav izvještavanja te način vođenja evidencija.